
             Nr.23/9/2004

BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, vă înaintăm, alăturat, Raportul asupra proiectului de Lege privind aprobarea Ordonanţei de urgenţă a Guvernului nr.120/2003 pentru aprobarea demarării de către Compania Naţională de Autostrăzi şi Drumuri Naţionale din România – S.A. a procedurii de negociere cu o singură sursă cu firma Bechtel International Inc., în vederea încheierii contractului de proiectare, construire şi finanţare a autostrăzii Braşov – Cluj – Borş, primit cu adresa nr.P.L.-x 752/2003 din 3 februarie 2004.



Potrivit art.75 din Constituţia României, republicată, şi a prevederilor art.86 alin.(3) pct.1 din Regulamentul Camerei Deputaţilor aprobat prin Hotărârea Camerei Deputaţilor nr.23/2003, Camera decizională asupra acestui proiect de lege este Camera Deputaţilor.



Prin obiectul de reglementare şi conţinutul său, proiectul de lege face parte din categoria legilor ordinare.
PREŞEDINTE,

István Antal

RAPORT

asupra proiectului de Lege privind aprobarea Ordonanţei de urgenţă 

a Guvernului nr.120/2003 pentru aprobarea demarării de către Compania Naţională de Autostrăzi şi Drumuri Naţionale din România – S.A. a procedurii de negociere cu o singură sursă cu firma Bechtel International Inc., 

în vederea încheierii contractului de proiectare, construire 

şi finanţare a autostrăzii Braşov – Cluj – Borş


În conformitate cu prevederile Regulamentului Camerei Deputaţilor, Comisia pentru industrii şi servicii a fost sesizată, cu adresa nr. P.L.-x 752/2003 din 3 februarie 2004, pentru avizare şi dezbatere în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.120/2003 pentru aprobarea demarării de către Compania Naţională de Autostrăzi şi Drumuri Naţionale din România – S.A. a procedurii de negociere cu o singură sursă cu firma Bechtel International Inc., în vederea încheierii contractului de proiectare, construire şi finanţare a autostrăzii Braşov – Cluj – Borş.



În Ordonanţa Guvernului nr.16/1999 privind aprobarea Programului prioritar de construcţie a autostrăzilor şi a drumurilor naţionale cu patru benzi de circulaţie, aprobată cu modificări şi completări prin Legea nr.1/2002 şi prin Legea nr.451/2003, este prevăzută realizarea autostrăzii Borş - Oradea - Cluj Napoca - Târgu Mureş - Braşov.



Prin Hotărârea Guvernului nr.1363 din 18 noiembrie 2003, au fost aprobaţi indicatorii tehnico-economici ai obiectivului de investiţii "Autostrada Braşov - Târgu Mureş - Cluj - Oradea" astfel:



- valoare investiţie                             3.433.150.000 Euro



- lungime                                                            415 km



- durata investiţiei                                                  9 ani



Guvernul României şi Guvernul Statelor Unite ale Americii au semnat o Declaraţie de Intenţii pentru cooperarea în domeniul transporturilor, în vederea demarării unui amplu program pentru finanţarea construirii de autostrăzi, într-o perioadă cât mai scurtă.



Faţă de interesul manifestat de Guvernul României, firma Bechtel International Inc. în asociere cu firma Enka Insaat Ve Sanayi A.S., a supus examinării Guvernului o propunere având ca obiect conlucrarea în vederea construirii de autostrăzi în România şi asigurarea sprijinului pentru obţinerea finanţării de la instituţiile financiare internaţionale.



Prin Ordonanţa de urgenţă nr.120/2003 se propune demararea procedurii de negociere cu o singură sursă pentru realizarea acestei autostrăzi.



Ordonanţa de urgenţă a fost avizată favorabil de Consiliul Legislativ cu nr.1601 din 18 noiembrie 2003.



Proiectul de lege pentru aprobarea ordonanţei de urgenţă a fost adoptat de Senat în şedinţa din 17 decembrie 2003, în forma prezentată de Guvern.



Proiectul de lege a fost avizat favorabil de Comisia pentru buget, finanţe şi bănci cu nr.34/04.02.2004.



În raport de obiectul de reglementare şi conţinutul său, proiectul de lege face parte din categoria legilor ordinare.



Examinarea proiectului de lege a avut loc în şedinţa comisiei din data de 4 februarie 2004.



La lucrările comisiei au fost prezenţi 21 de deputaţi din totalul de 25 de deputaţi membri ai comisiei.



La dezbaterea proiectului de lege au participat, ca invitaţi, specialişti din Ministerul Transporturilor, Construcţiilor şi Turismului.



Potrivit art.75 din Constituţia României, republicată, şi a prevederilor art.86 alin.(3) pct.1 din Regulamentul Camerei Deputaţilor modificat prin Hotărârea Camerei Deputaţilor nr.23/2003, proiectul de lege este de competenţa decizională a Camerei Deputaţilor.



În urma dezbaterii, membrii  comisiei au hotărât să propună plenului Camerei Deputaţilor adoptarea proiectului de lege în forma adoptată de Senat.

PREŞEDINTE,

István Antal
Expert,

Daniel Bădina

